**J E G Y Z Ő K Ö N Y V**

**Készült:** Ivád Községi Önkormányzat Képviselő Testület 2015. június 27. (szerda) de.10.00-órakor megtartott nyílt ülésén.

**Jelen vannak:** Valyon László FIDESZ-KDNP polgármester

Ábelovszki Csaba képviselő

Tar Zoltán képviselő

**Meghívottak:** Dr. Varga Attila jegyző

Szalai Katalin jkv.

**Hiányzók:** Nagy László alpolgármester igazoltan

Gulyás Benedek képviselő igazoltan

**Valyon László FIDESZ-KDNP polgármester**

Köszönti az ülés résztvevőit, megállapítja az ülés határozatképességét, mert jelen van az alpolgármester Nagy László és a 3 képviselőből egy Gulyás Benedek igazoltan távol van. Az ülést megnyitja. Javasolja a meghívón feltüntetett napirendi pontokat sorrendben tárgyalják meg. A képviselők ezt a javaslatot egyhangúan elfogadták.

**NAPIRENDI PONTOK**

**1.PEVIK Kft-vel kapcsolatos ügy megtárgyalása**

**2. A hulladékgazdálkodási közszolgáltatási szerződési ajánlatok megtárgyalása**

**3.Kérdések, interpellációk**

**Napirendi pontok tárgyalása**

**Valyon László** **FIDESZ-KDNP polgármester**

Kérte, hogy térjenek rá az első napirendi pontra a PEVIK KFT-vel kapcsolatos ügy megtárgyalása

**1. napirendi pont:**

**Valyon László** **FIDESZ-KDNP polgármester**

Az ügy lényege, hogy a Pevik Kft a pétervásárai 0101/1 hrsz-ú szemétlerakóba szállította a környező települések hulladékát. A Jegyző Úr kiegészítést tenne az ügyhöz.

**Dr Varga Attila jegyző**

A lényeg, hogy annak idején az önkormányzatok tulajdonában álló PEVIK Kft. szállította a szemetet a pétervásárai 0101/1 hrsz-ú szemétlerakóba, a szállítás és lerakás során és ezen a területen túlterjeszkedett, és a szomszédos pétervásárai 0101/5-ös hrsz -ú ingatlanra is raktak le települési hulladékot. Most pályázat alapján lehetne a területeket rekultiválni. A pályázathoz az kell, hogy területek tulajdoni viszonyai rendezve legyenek, illetve az egész hulladéklerakó az Önkormányzat tulajdonában álljon. A túlterjeszkedéssel elfoglalt területek tulajdonosaival folyamatos tárgyalásban állunk, egy kivétellel már megegyeztünk minden tulajdonossal. A rekultivációhoz szükséges a területről egy megosztási vázrajz, amit minden tulajdonossal alá kell íratni. Csak kettő tulajdonossal voltunk nagyobb vitában, mert ők jelentős kártérítési összeget követeltek a tulajdonukban álló területért. Ez különben egy testvérpár. Úgy néz ki, hogy az egyikükkel sikerült megállapodni az összegben, és alá is tudjuk írni vele az adás-vételi szerződést. Természetesen a kártérítési igény mellé van szakértői véleményünk is. Egy tulajdonossal kell még megállapodni. Már a második rekultivációs pályázatról maradunk le a miatt, hogy nem tudunk megegyezni vele, mert túl nagy összeget követel a területért.

A megállapodás alapján Pétervására Város Önkormányzata 1.365.000.- Ft kártérítést fizetett ki a tulajdonosnak, amit természetesen a túlterjeszkedő és így a kártérítési igényt megalapozó PEVIK Kft-től vissza szeretne kapni az önkormányzat.

**Valyon László** **FIDESZ-KDNP polgármester**

Kérdezem a képviselőket, hogy van-e valakinek kérdése a napirendi ponttal kapcsolatban. Ha nincs kérem a képviselő testület tagjait, hogy szavazzuk meg a mellékelt határozati javaslatot.

A jelenlévő képviselők kézfelnyújtással egyhangúlag megszavazták, és meghozta a Pétervására Város Önkormányzat PEVIK Kft. felé benyújtott igényéről szóló határozatot.

**Ivád Község Önkormányzat Képviselő-testületének 26/2015(VI.17.) határozata**

1. Ivád Község Önkormányzatának Képviselőtestülete (a továbbiakban: Képviselőtestület), mint a PEVIK Kft. részbeni tulajdonosa megtárgyalta Pétervására Város Önkormányzata PEVIK Kft. felé benyújtott igényét.

2. A Képviselőtestület egyetért az igényben foglalt 1.365.000,-Ft pénzösszeg kifizetésével Pétervására Város Önkormányzata részére.

3. A Képviselőtestület felhatalmazza a polgármestert, hogy a taggyűlésen a Képviselőtestület döntésének megfelelően szavazzon.

**Határidő:** értelem szerint

**Felelős:** Valyon László polgármester

**Valyon László** **FIDESZ-KDNP polgármester**

Térjünk rá a második napirendi pont megtárgyalására a hulladékgazdálkodási közszolgáltatási szerződési ajánlat megtárgyalása.

**2. napirendi pont**

**Valyon László** **FIDESZ-KDNP polgármester**

Mint arról már tájékoztattam a képviselőket a Heves Megyei Katasztrófa védelem a gyöngyösi Hulladék Kezelőt jelölte ki a település hulladékszállítási feladatainak ellátására.

Az Igazgató Úr eljött ide hozzánk, de engedményeket egyáltalán nem tud adni a település lakosainak, se kis kuka, se kis zsák, nincs árkedvezmény se.

Megbeszéltük, hogy az Ady útra konténert visznek, és 700.- Ft/fő árat fizetnek érte, de ezt a Sági Péter Úr nem fogadta el. Teljes áron tud csak konténert hozni.

A szelektív hulladékos zsákokat sem vitték el. A másik, hogy kértünk szerződés tervezetet tőlük, amit többszöri felszólításra végül megküldtek, de ez nem felel meg a törvényi előírásoknak, és még a szerződésben a nevemet sem jól írták be.

Ez a szerződést nem tartom komolynak. Felhívtak, hogy a vállalkozókat keressem meg adjam ki az adataikat. Én felhívtam a PEVIK Kft-t. Garay Ferenc Ügyvezető Úr eljött, megbeszéltünk több feltételt, hogy esetleg vissza mennénk a PEVIK Kft-hez, mint hulladékgazdálkodási közszolgáltatóhoz.

Tudom, hogy a PEVIK Kft-sem áll anyagilag nagyon jó, de a feltételeik sokkal jobbnak mondhatóak. Tesznek ki konténereket az Ady és Gyöngyvirág útra, aztán az Óvodai felújítás során keletkezett építési törmelékek elszállításához is hoznak konténert.

Lomtalanításról is szó volt. Megoldható lesz az is. A szelektív hulladékot is összegyűjtik.

Úgy gondoltam, hogy választani kell a Gyöngyösi cég és a PEVIK Kft. között.

Semmiféle probléma nem volt a PEVIK Kft-vel. Én sokat gondolkoztam ezen, de úgy gondolom, hogy a PEVIK Kft-vel kellene szerződést kötnünk.

Javasolom a testületnek elfogadni.

**Dr. Varga Attila jegyző**

Annyit tennék hozzá, hogy a szolgáltatási árat kiszámoltuk, és az alatta van a közbeszerzési értéknek, így nem kell lefolytatni közbeszerzési eljárást, ahogy ez az előterjesztésben is benne van.

**Valyon László** **FIDESZ-KDNP polgármester**

Kérdezem a képviselőket, hogy van-e valakinek kérdése a napirendi ponttal kapcsolatban. Ha nincs kérem a képviselő testület tagjait, hogy szavazzuk meg a mellékelt határozati javaslatot.

A jelenlévő képviselők kézfelnyújtással egyhangúlag megszavazták, hogy a PEVIK Kft-vel kössön hulladékszállítási szerződést Ivád Község Önkormányzata.

**Ivád Község Önkormányzat Képviselő-testületének 27/2015. (VI.17) határozata**

1. Ivád Község Önkormányzat Képviselő-testülete (a továbbiakban: Képviselőtestület) 2015. július 1. napjától 2020. június 30. napjáig terjedő határozott időre Hulladékgazdálkodási Közszolgáltatási szerződést köt a PEVIK Közüzemi és Szolgáltató Kft. (székhelye: 3250 Pétervására, Tiszti sor út 29.) közszolgáltatóval.

2. A Képviselőtestület felhatalmazza a polgármestert a szerződés aláírására.

**Határidő:** azonnal

**Felelős:** Valyon László polgármester

**3. napirendi pont**

**Kérdések, interpellációk**

**Dr. Varga Attila jegyző**

Az Államkincstárral egyeztettem az Óvodánál beszerezhető eszközök ügyében. Az eszközökön belül át lehet csoportosítani, csak az építkezés, beruházás és az eszközbeszerzési támogatások között nem. Ha valamelyik eszközből többet vesznek, a másikból kevesebbet, mert úgy van igény rá, az megoldható. A jogcímeken belül lehet átcsoportosítani.

**Valyon László** **FIDESZ-KDNP polgármester**

Nekem még volna az egyebekben bejelenteni valóm.

Az Ivádért Alapítvány elnökével beszéltem. Az alapító okiratban benne van a templom és a harang. A harang elrepedt a javítása 1-1,5 millió forintba kerülne. Ivády János elnök betegsége miatt nem ér rá az alapítvány ügyeit intézni. Az elnöknek és az alapítvány tagjainak olyannak kell lennie, aki aktív és a feladatokat el tudja látni. Én javaslatot tettem elnök személyére Hajdú Péter Ivádi lakost javasoltam, de a tagok nem fogadták el. Véleményem szerint az Ivádért Alapítvány feladata volna, hogy a templom harangjára pénzt, támogatókat gyűjteni, illetve intézni a felújítást. Úgy gondolom, kézbe kellene venni ezt az ügyet, az Egri Érsekséggel is tárgyalni kéne, hátha tudnák támogatni az ügyet, vagy adományokat is lehetne gyűjteni.

Valamint kérünk majd beszámolót is az Ivádért Alapítvány gazdálkodásáról és tevékenységéről is. Így tisztábban látjuk a ránk váró feladatokat.

Ennyit szerettem volna elmondani.

Van-e még valakinek kérdése, vagy hozzászólása.

Mivel nem volt az ülést bezárta.

**K.m.f.**

**Valyon László Dr. Varga Attila**

**FIDESZ-KDNP jegyző**

**polgármester**